ทุ่มงบ8หมื่นล้านฟื้นฟูน้ำท่วมระยะยาว
ครม.ปู เห็นชอบจัดงบฟื้นฟูน้ำท่วมระยะยาว 8 หมื่นล้าน
26 ต.ค. 2554

ครม.ปู เห็นชอบจัดงบฟื้นฟูน้ำท่วมระยะยาว 8 หมื่นล้าน
นางฐิติมา ฉายแสง โฆษกประจำสำนักนายกรัฐมนตรี แถลงผลการประชุมคณะรัฐมนตรี (ครม.) ว่า ที่ประชุมเห็นชอบแผนการช่วยเหลือเยียวยาผู้ที่ได้รับผลกระทบจากอุทกภัย ตามที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) เสนอใช้งบรวม 8.15 หมื่นล้านบาท 
มาตรการแก้ไขปัญหาเฉพาะหน้า เช่น การป้องกันความเสียหายและบรรเทาผลกระทบ สนับสนุนการขนส่งวัสดุอุปกรณ์และสินค้าอุปโภคบริโภคที่จำเป็นไปยังพื้นที่ต่างๆ ใช้งบ 1,027 ล้านบาท
มาตรการช่วยเหลือระหว่างที่ระดับน้ำในพื้นที่ยังท่วมสูง เช่น จัดระบบฐานข้อมูลการฟื้นฟู บูรณาการกิจกรรมในศูนย์อพยพ แก้ไขปัญหาน้ำเน่าเสีย เฝ้าระวังโรคระบาด ฝึกอบรมอาชีพ ฟื้นฟูโบราณสถาน ช่วยเหลือครูนักเรียน ผู้ประกอบการ ผู้ใช้แรงงาน ซ่อมแซมเส้นทางคมนาคมและโครงสร้างพื้นฐาน กำกับดูแลการกระจายสินค้าและบริการ ใช้งบ 1.33 หมื่นล้านบาท
มาตรการฟื้นฟูภายหลังน้ำลดแล้ว เช่น การเร่งสำรวจความเสียหายและจัดทำระบบฐานข้อมูลเชิงพื้นที่ ให้มีมาตรการยืดหยุ่นในการชำระค่าสาธารณูปโภค ขยายเวลาการยื่นแบบแสดงรายการภาษี จัดให้มีมาตรการด้านภาษีอากรสำหรับผู้ประกอบการที่เสียหาย จัดให้มีมาตรการสินเชื่อบุคคล พักชำระหนี้เงินต้นและดอกเบี้ยไม่เกิน 3 เดือน ลดเงินสมทบประกันสังคม เร่งสร้างความเชื่อมั่นในกลุ่มผู้นำเข้า จัดอาสาสมัครช่วยเหลือซ่อมแซมหลังน้ำลด ใช้งบ 4.27 หมื่นล้านบาท
มาตรการปรับโครงสร้างถาวร ให้ทบทวนผังเมืองในพื้นที่นิคมอุตสาหกรรม จัดทำแผนป้องกันระบบโครงสร้างพื้นฐานสำคัญ กระชับความสัมพันธ์กับผู้นำเข้ารายสำคัญ ใช้งบ 2.44 หมื่นล้านบาท